RESOLUCIÓN do 7 de agosto de 2007, da Secretaría Xeral de Emigración, pola que se establecen e regulan os programas de bolsas destinadas a galegos, persoas de orixe galega e aos seus descendentes para a realización de estudos universitarios durante o curso académico 2007-2008.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/08/2007

Após a publicación do Decreto 211/2005, do 3 de agosto, que establece a estrutura orgánica da Xunta de Galicia, o Decreto 231/2005, do 11 de agosto, polo que se establecen os centros directivos dependentes da Presidencia da Xunta de Galicia e o Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Secretaría Xeral de Emigración configúrase como o órgano superior da Administración da comunidade autónoma a que lle corresponden, entre outras, as competencias en materia de desenvolvemento da Lei 4/1983, do 15 de xuño, de recoñecemento da galeguidade, as relacións coas comunidades galegas no exterior, así como a confección e xestión dos programas de formación ou especialización a elas dirixidos.
Así mesmo, a disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, desconcentra no secretario xeral de Emigración a competencia para a aprobación das bases, a convocatoria e a resolución das axudas e subvencións do seu respectivo ámbito de competencia.
Esta resolución abrangue a convocatoria anual e as bases reguladoras dos programas de bolsas destinadas a galegos, persoas de orixe galega e aos seus descendentes residentes no estranxeiro para a realización de estudos universitarios durante o curso académico 2007-2008.
O primeiro dos programas convocados pretende que os estudantes residentes no estranxeiro poidan realizar estudos de 1º e 2º ciclo que deriven na obtención dunha titulación universitaria de carácter oficial e validez nacional en calquera das tres universidades de Galicia. Búscase que estes mozos e mozas poidan formarse no eido cultural e educativo galego, dentro das súas institucións académicas, para que posteriormente desenvolvan o seu labor profesional, ao mesmo tempo que se contribúe ao fortalecemento das súas orixes galegas.
Para acadar a finalidade pretendida, cóntase coa colaboración da Dirección Xeral de Ordenación e Calidade do Sistema Universitario de Galicia da Consellería de Educación e Ordenación Universitaria que participa tanto no financiamento do programa como na selección dos beneficiarios a través da súa presenza na comisión avaliadora dos expedientes. Esta participación pon de manifesto o seu interese en promover un programa que contribúa ao financiamento de estudos universitarios nas universidades do Sistema Universitario de Galicia.
O segundo programa de bolsas está dirixido a axudar a sufragar os gastos derivados da realización de estudos de terceiro ciclo (etapa de formación) así como da realización de estudos universitarios oficiais de posgrao que conducen á obtención do título de máster (POP). Estes estudos permiten adquirir os coñecementos necesarios para o exercicio de actividades profesionais nos ámbitos da especialización correspondente.
O Real decreto 778/1998, do 30 de abril, polo que se regula o terceiro ciclo de estudos universitarios, a obtención e expedición do título de doutor/a e outros estudos de posgrao, estrutura os estudos de terceiro ciclo en dous períodos: o primeiro deles constitúe o período de docencia e o segundo o período de investigación tutelado, e ambos teñen como finalidade a especialización do estudante nun campo científico, técnico ou artístico determinado, así como a súa formación en técnicas de investigación. Esta normativa foi derrogada polo Real decreto 56/2005, do 21 de xaneiro, polo que se regulan os estudos universitarios oficiais de posgrao, comprensivos das ensinanzas de segundo e terceiro ciclo do sistema de educación universitaria. Estes estudos teñen como finalidade a especialización do alumnado na súa formación académica, profesional ou investigadora e articúlanse en programas integrados polas ensinanzas conducentes á obtención dos títulos de máster ou doutor/a. O proceso de
extinción dos programas de doutoramento regulados no Real decreto 778/1998, do 30 de abril, deberá comezar, como data límite, o 1 de outubro de 2009.
O establecemento dos novos títulos oficiais de posgrao constitúen unha das modificacións de máis transcendencia no proceso europeo de cambio estrutural das ensinanzas universitarias e supón un grande reto para as universidades e a administración educativa, que se ven obrigadas ao desafío de impulsar estudos de posgrao de máxima calidade. En Galicia, a reforma plásmase na aprobación dos decretos 51/2006, do 23 de marzo, e 13/2007, do 1 de febreiro, polo que se autoriza a implantación de estudos oficiais de posgrao nas universidades do Sistema Universitario de Galicia.
Así pois, a Secretaría Xeral de Emigración pretende fomentar a especialización académica, a profesionalización e a iniciación á investigación das persoas con titulación universitaria residentes no estranxeiro, tendo en conta a oferta de estudos de terceiro ciclo e de programas oficiais de posgrao que proporcionen as universidades que comprenden o sistema universitario de Galicia: Santiago de Compostela, A Coruña e Vigo.
O procedemento de concesión destas bolsas realizarase en réxime de concorrencia competitiva, mediante a comparación e avaliación dos méritos achegados polos solicitantes co fin de establecer una prelación entre estes de acordo cos criterios de valoración que se establecen e respectando os principios de obxectividade, igualdade e non discriminación.
En virtude do exposto, e no exercicio das competencias atribuídas pola disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, e de conformidade co disposto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, o Decreto 287/2000, do 21 de novembro, polo que se desenvolve o réxime das axudas e subvencións públicas da Comunidade Autónoma de Galicia, a Lei 4/2006, do 30 de xuño, de transparencia e boas prácticas na Administración pública galega, a Lei 30/1992, do 26 de novembro, de réxime xurídico das administracións públicas e do procedemento administrativo común, e a normativa que a desenvolve, logo de informe da Asesoría Xurídica e da Intervención Delegada deste órgano,
DISPOÑO:
Capítulo I
Programas de bolsas 2007-2008
Sección primeira
Programa 1: bolsas para a realización de estudos universitarios de carácter oficial e validez nacional en calquera das tres universidades de Galicia.
Artigo 1º.-Obxecto.
Esta resolución ten por obxecto a convocatoria, en réxime de concorrencia competitiva, de bolsas de nova adxudicación ou a súa prórroga, para a realización de estudos presenciais universitarios de 1º ou de 1º e 2º ciclo en calquera das tres universidades galegas. As ditas bolsas terán como finalidade axudar a sufragar parte dos gastos académicos derivados dos estudos, da estadía e manutención e da viaxe de ida e volta entre o lugar de residencia no estranxeiro e a Comunidade Autónoma de Galicia.
Artigo 2º.-Beneficiarios e requisitos.
Poderán solicitar estas axudas os galegos, as persoas de orixe galega e os seus descendentes ata segundo grao, que cumpran os seguintes requisitos:
a) No caso de solicitar unha bolsa de nova adxudicación, ter residencia no estranxeiro.
b) Estar admitido/a no curso 2007-2008 nunha titulación de carácter oficial e validez nacional de primeiro ou segundo ciclo impartido nas universidades de Santiago de Compostela, A Coruña ou Vigo.
Artigo 3º.-Documentación.
Os solicitantes das bolsas deberán achegar a seguinte documentación:
a) Solicitude segundo o modelo normalizado (anexo I).
b) Fotocopia compulsada do seu documento nacional de identidade, pasaporte en vigor ou doutro documento acreditativo da identidade e nacionalidade do solicitante.
c) Certificado de inscrición no rexistro de matrícula consular correspondente, xustificativo da condición de galego. Nos demais supostos, deberán achegar a documentación xustificativa que acredite a súa orixe ou a súa ascendencia galega.
d) Copia da declaración da renda da unidade familiar correspondente ao exercicio 2006. No caso dos traballadores por conta propia ou de non estar suxeito á declaración ante a Facenda, deberanse achegar documentos xustificativos dos ingresos da unidade familiar no ano 2006.
e) Documentación xustificativa da súa admisión nos estudos para os que se solicita a bolsa expedida pola universidade correspondente.
f) Certificación académica ou copia compulsada que acredite os estudos realizados polo solicitante, figurando a duración, materias cursadas e cualificacións obtidas, así como a escala de notas aplicada polo centro onde se realizaron os estudos.
g) Acreditación da súa residencia no estranxeiro, no caso de solicitar axuda para viaxe.
h) Declaración de que o solicitante non ten concedidas, para mesmos estudos para que se solicita a bolsa, outras axudas ou subvencións das distintas administracións públicas competentes ou calquera dos seus organismos, entes ou sociedades (anexo III).
i) Declaración de non estar incurso o solicitante en prohibición para obter a condición de beneficiario de subvención (anexo IV).
Todos os documentos que se acheguen deberán ser oficiais e estar expedidos polas autoridades competentes, de acordo co ordenamento xurídico do país de que se trate. Así mesmo, deberán vir acompañados da súa tradución se están nun idioma distinto ao castelán ou galego.
En ningún caso se devolverá ao aspirante a documentación enviada para este proceso de selección, con independencia do resultado deste.
Artigo 4º.-Comisión avaliadora.
A selección dos candidatos efectuarase por unha comisión avaliadora, integrada por:
-O subdirector xeral de centros e comunidades galegas da Secretaría Xeral de Emigración.
-A subdirectora xeral de universidades da Consellería de Educación e Ordenación Universitaria.
-Un funcionario de cada un destes departamentos, dos cales un actuará como secretario, con voz e voto.
-Os/as vicerreitores/as das tres universidades galegas competentes na materia ou persoa en quen deleguen.
Esta comisión axustarase no seu funcionamento ao previsto no capítulo II do título II da Lei 30/1992, de réxime xurídico das administracións públicas e de procedemento administrativo común.
Sección segunda
Programa 2: bolsas para a realización de estudos de terceiro ciclo (etapa de formación) e para a realización de estudos universitarios oficiais de posgrao destinadas ás persoas de orixe galega residentes no estranxeiro e aos seus descendentes.
Artigo 5º.-Obxecto.
Esta resolución ten por obxecto a convocatoria, en réxime de concorrencia competitiva, de bolsas de nova adxudicación ou a súa prórroga, para a realización de estudos de terceiro ciclo (etapa de formación) e para a realización de estudos universitarios oficiais de posgrao que conduzan á obtención do título de máster, nalgunha das universidades do Sistema Universitario de Galicia. As ditas bolsas terán como finalidade axudar a sufragar parte dos gastos académicos derivados dos estudos, da estadía e manutención e da viaxe de ida e volta entre o lugar de residencia no estranxeiro e a Comunidade Autónoma de Galicia.
Artigo 6º.-Requisitos dos beneficiarios.
Poderán solicitar estas axudas os galegos, as persoas de orixe galega e os seus descendentes ata segundo grao, que cumpran os seguintes requisitos:
a) No caso de solicitar unha bolsa de nova adxudicación, ter residencia no estranxeiro.
b) Estar admitido/a no curso 2007-2008 nun programa de terceiro ciclo ou nun dos programas oficiais de posgrao autorizados polos decretos 51/2006, do 23 de marzo, e 13/2007, do 1 de febreiro, impartidos nas universidades de Santiago de Compostela, A Coruña ou Vigo.
Artigo 7º.-Documentación.
Os solicitantes das bolsas deberán achegar a seguinte documentación:
a) Solicitude segundo o modelo normalizado (anexo II).
b) Fotocopia compulsada do seu documento nacional de identidade, pasaporte en vigor ou doutro documento acreditativo da identidade e nacionalidade do solicitante.
c) Certificado de inscrición no rexistro de matrícula consular correspondente, xustificativo da súa condición de galego. Nos demais supostos deberán achegar a documentación xustificativa que acredite a súa orixe ou a súa ascendencia galega.
d) Copia da declaración da renda da unidade familiar correspondente ao exercicio 2006. No caso dos traballadores por conta propia ou de non estar suxeito á declaración ante a Facenda, deberanse achegar documentos xustificativos dos ingresos da unidade familiar no ano 2006.
e) Certificación académica ou copia compulsada que acredite os estudos universitarios realizados polo solicitante, figurando a duración, materias cursadas e cualificacións obtidas, así como a escala de notas aplicada polo centro onde se realizaron os estudos.
f) No caso de solicitar unha bolsa para a realización de estudos de terceiro ciclo (etapa de formación) deberá achegar un certificado do/a secretario/a do correspondente departamento que acredite que o consello ou a comisión de departamento admitiu o solicitante nun programa de terceiro ciclo impartido nese departamento.
g) No caso de solicitar unha bolsa para a realización de estudos universitarios oficiais de posgrao, deberá achegar documento acreditativo de estar admitido/a no curso 2007-2008 nun dos programas oficiais de posgrao autorizados polos decretos 51/2006, do 23 de marzo (DOG nº 61, do 28 de marzo) e 13/2007, do 1 de febreiro (DOG nº 28 do 8 de febreiro), impartidos nas universidades de Santiago de Compostela, A Coruña e Vigo.
h) Memoria explicativa dos estudos realizados e dos estudos universitarios de posgrao para os cales se solicita a bolsa.
i) Acreditación da súa residencia no estranxeiro, no caso de solicitar axuda para viaxe.
j) Declaración de que o solicitante non ten concedidas, para os mesmos estudos para que solicita a bolsa, outras axudas ou subvencións das distintas administracións públicas competentes ou calquera dos seus organismos, entes ou sociedades (anexo III).
k) Declaración de non estar incurso o solicitante en prohibición para obter a condición de beneficiario de subvención (anexo IV).
Artigo 8º.-Comisión avaliadora.
A selección dos candidatos será efectuada por unha comisión avaliadora, presidida polo subdirector xeral de centros e comunidades galegas e integrada por dous funcionarios da Secretaría Xeral de Emigración, dos cales un actuará como secretario, con voz e voto.
Esta comisión axustarase no seu funcionamento ao previsto no capítulo II do título II da Lei 30/1992, de réxime xurídico das administracións públicas e do procedemento administrativo común.
Capítulo II
Disposicións xerais
Artigo 9º.-Orzamento.
Para a concesión destas bolsas destinarase un total de 390.000 , con cargo a aplicación orzamentaria 04.50.312C.480.0 dos orzamentos xerais da Comunidade Autónoma de Galicia para os anos 2007 e 2008. Deste importe 120.000  foron transferidos por parte da Dirección Xeral de Ordenación e Calidade do Sistema Universitario de Galicia da Consellería de Educación e Ordenación Universitaria e que foi obxecto da correspondente modificación orzamentaria.
A distribución entre os programas convocados é a seguinte:
1. Para a concesión das bolsas previstas no programa 1 destinarase un total de 240.000 , de acordo coa seguinte distribución: 168.000  para o ano 2007 e 72.000  para o ano 2008.
2. Para a concesión das bolsas previstas no programa 2 destinarase un total de 150.000  de acordo coa seguinte distribución: 105.000  para o ano 2007 e 45.000  para o ano 2008.
Artigo 10º.-Contía das axudas.
Cada bolsa concedida estará integrada polos seguintes conceptos:
-Unha axuda máxima de 6.000 , destinada a sufragar os gastos académicos derivados dos seus estudos, da estadía e manutención.
-No caso dos solicitantes que acrediten residencia no estranxeiro, unha axuda destinada a sufragar os gastos derivados da viaxe de ida e volta entre o lugar de residencia do beneficiario no estranxeiro e a Comunidade Autónoma de Galicia:
* Estudantes residentes en países europeos: 350 .
* Estudantes residentes no resto de países: 1.000 .
As bolsas que se perciban a través destes dous programas para cursar estudios regrados, tanto en España como no estranxeiro, en todos os niveis e grados do sistema educativo, están exentas de tributar segundo o establecido no Real decreto lexislativo 3/2004, do 5 de marzo, polo que se aproba o texto refundido da Lei do imposto sobre a renda das persoas físicas (BOE do 10 de marzo) e no Real decreto lexislativo 5/2004, do 5 de marzo, polo que se aproba o texto refundido da Lei do imposto sobre a renda de non residentes (BOE do 12 de marzo).
Artigo 11º.-Solicitudes e prazo de presentación.
1. As solicitudes, segundo o modelo oficial que se publica como anexo a esta resolución, e que se encontra a disposición dos interesados nas dependencias da Secretaría Xeral de Emigración e da Dirección Xeral de Ordenación e Calidade do Sistema Universitario de Galicia, nos enderezos da internet www.galiciaaberta.com e www.edu.xunta.es, presentaranse, xunto coa documentación correspondente, ben no rexistro xeral da Secretaría Xeral de Emigración ou ben por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
As solicitudes e documentación correspondente remitiranse a Secretaría Xeral de Emigración, rúa Basquiños nº 2, 15704, Santiago de Compostela (A Coruña).
Se a solicitude é remitida por correo, presentarase en correos en sobre aberto para que sexa datada e selada polo funcionario antes de que proceda á súa certificación.
As solicitudes subscritas no estranxeiro poderán cursarse a través das representacións diplomáticas e consulares españolas correspondentes.
2. O prazo de presentación de solicitudes rematará o 20 de setembro de 2007.
No suposto de que a documentación presentada fose incompleta, a Secretaría Xeral de Emigración requirirá o interesado para que no prazo de 10 días subsane a súa solicitude, indicándolle que, se non o fixer, se terá desistido da súa petición, logo de resolución ditada nos termos previstos no artigo 71 na Lei 30/1992, de réxime xurídico das administracións públicas e do procedemento administrativo común.
Se algún dos certificados ou xustificantes de carácter académico requiridos non puidese presentarse no prazo sinalado, o solicitante deberá achegar, dentro dese prazo, unha declaración xurada debidamente acompañada de documentos xustificativos, na cal se expoñan as causas determinantes da imposibilidade, sen prexuízo da súa presentación no mesmo momento en que esta documentación se emita. En todo caso, debe ser achegada antes do 10 de novembro.
Artigo 12º.-Criterios de selección.
Como criterios obxectivos de avaliación teranse en conta os seguintes criterios:
1. O expediente académico do interesado en función das materias aprobadas e as súas cualificacións valorarase ata un máximo de 60 puntos.
2. As circunstancias económicas da unidade familiar en que se encontre integrado o beneficiario valorarase ata un máximo de 40 puntos.
Artigo 13º.-Ordenación, instrución e resolución do procedemento de concesión.
1. A ordenación e instrución do procedemento estará a cargo do servizo de tramitación de axudas aos centros e comunidades galegas da Secretaría Xeral de Emigración.
2. A selección dos candidatos para cada un dos programas convocados efectuarase pola comisión avaliadora regulada nos artigos 4º e 8º desta resolución, segundo os criterios establecidos no artigo anterior. A comisión avaliadora, unha vez analizadas as solicitudes e documentación presentada, emitirá informe en que se concrete o resultado da avaliación efectuada.
O órgano instrutor, á vista do informe da comisión avaliadora, formulará a proposta de resolución definitiva.
3. A resolución ditada polo secretario xeral de Emigración será motivada e publicada no Diario Oficial de Galicia. Na resolución constará de maneira expresa a lista de suplentes e a/s causa/s de desestimación.
A convocatoria poderá declararse deserta total ou parcialmente.
Ademais, e de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Secretaría Xeral de Emigración publicará na súa páxina web www.galiciaaberta.com a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
4. O prazo máximo para resolver será de catro meses, que comezarán a contar desde a data de publicación desta resolución no Diario Oficial de Galicia. Transcorrido o dito prazo sen que se notificasen as resolucións expresas, poderán entenderse desestimadas as solicitudes, de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
5. A resolución que se dite neste procedemento esgota a vía administrativa, e contra ela cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte ao da publicación no Diario Oficial de Galicia, no caso de resolucións expresas, ou no prazo de 3 meses contados a partir do día seguinte a aquel en que se entenda producido o acto presunto, no caso de solicitudes desestimadas por silencio administrativo, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación no Diario Oficial de Galicia, no caso de resolución expresa, ou no prazo de 6 meses contados a partir do día seguinte a aquel en que se entenda producido o acto presunto, no caso de solicitudes desestimadas por silencio administrativo, de acordo co establecido na Lei 29/1998, do 13 de xullo, da xurisdición contencioso-administrativa.
Artigo 14º.-Xustificación e pagamento da bolsa.
O/A bolseiro/a comprométese a cumprir todas as condicións recollidas nesta resolución mediante a presentación da seguinte documentación que deberá remitir á secretaría xeral no prazo de 15 días contados dende o día seguinte ao da publicación da resolución no Diario Oficial de Galicia:
a) Xustificante orixinal ou debidamente cotexado que acredite o pagamento total ou parcial da matrícula dos estudos que se vaian realizar.
b) Certificación do número de conta bancaria da cal o solicitante da bolsa sexa titular. No número da conta constará o código conta cliente, comprensivo dos códigos que identifican o banco, a oficina, o díxito de control e o número da conta en que se aboará o importe da bolsa.
c) Declaración xurada de que non ten concedidas outras bolsas ou axudas financiadas con fondos públicos ou privados, así como soldos ou salarios que impliquen vinculación contractual ou estatutaria do bolseiro ou calquera tipo de ingresos pola prestación de servizos profesionais ou a realización de traballo remunerado.
d) Enderezo para efectos de notificacións e teléfono de contacto en Galicia.
Transcorrido este prazo sen que se achegue a citada documentación, considerarase que o/a interesado/a renuncia á bolsa concedida. As renuncias que se produzan poderán ser substituídas de acordo coa lista de suplentes que se estableza na resolución que se dite neste procedemento.
Unha vez presentada a documentación xustificativa, a Secretaría Xeral de Emigración procederá ao aboamento do 70% do importe da bolsa concedida mediante transferencia bancaria.
O último pagamento, correspondente ao 30% restante, farase efectivo de xeito similar despois de que o/a bolseiro/a presente na Secretaría Xeral de Emigración, antes do 30 de setembro de 2008, certificación académica dos estudos realizados durante o desfrute da bolsa ou informe do titor ou director do grupo de investigación en relación co cumprimento das súas obrigas como bolseiro durante os meses de duración da bolsa.
Artigo 15º.-Obrigas dos bolseiros.
1. Con carácter xeral, os adxudicatarios das bolsas convocadas por esta resolución quedan obrigados a someterse aos requisitos legais e regulamentarios que recolla a normativa xeral de aplicación ás axudas e subvencións da Xunta de Galicia, en concreto as recollidas no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
2. Así mesmo, os adxudicatarios están obrigados a:
a) Incorporarse en Galicia ao comezo do curso académico 2007-2008 ou, de non ser posible, no momento de matriculación efectiva e, en todo caso, antes do 10 de novembro de 2007. A este respecto, deberá presentarse nas datas anteriormente indicadas na Secretaría Xeral de Emigración.
b) Residir durante o curso académico na Comunidade Autónoma de Galicia, agás os beneficiarios acollidos a programas de intercambio que posúan as universidades do SUG, debendo comunicar á Secretaría Xeral de Emigración os cambios de domicilio para efectos de notificacións.
c) Comunicar por escrito a renuncia á bolsa no caso de producirse unha causa que determine a dita renuncia.
d) Os estudantes estranxeiros que non posúan algún tipo de cobertura sanitaria durante o tempo que dure a súa estadía por estudos nas universidades de Galicia deberán subscribir unha póliza de seguro de asistencia sanitaria privada.
e) O solicitante presta o seu consentimento para incluír e facer públicos, no rexistro público de axudas, subvencións e convenios e no rexistro público de sancións, creados nos artigo 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como ás sancións impostas.
Os datos referidos integrarán un ficheiro cuxo responsable será a Consellería de Economía e Facenda, ante quen se poderán exercer os dereitos de acceso, rectificación, cancelación e oposición.
Salvo nos casos sinalados no artigo 9.4º do Decreto 132/2006, do 27 de xullo, polo que se regulan os rexistro públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a non autorización da obtención de datos ou a súa publicidade, poderá dar lugar a exclusión do proceso de participación para obter axudas ou subvencións ou, se procede, ao reintegro do importe concedido.
f) Todos os trámites necesarios para matricularse na universidade do SUG elixida deberán ser realizados directamente polos propios solicitantes.
Artigo 16º.-Incompatibilidades, seguimento, modificación da resolución de concesión e revogación.
1. Estas bolsas son incompatibles con outras bolsas ou axudas financiadas con fondos públicos ou privados, así como soldos ou salarios que impliquen vinculación contractual ou estatutaria do bolseiro ou calquera tipo de ingresos pola prestación de servizos profesionais ou a realización de traballo remunerado excepto con aquelas bolsas ou axudas destinadas a cubrir algunha das accións formativas que o/a solicitante vai realizar segundo os seus estudos (asistencia a reunións, congresos, seminarios, cursos de especialización ou estadías noutros centros para aprender ou intercambiar técnicas de investigación).
2. A Secretaría Xeral de Emigración levará a cabo a función de control, avaliación e seguimento das bolsas concedidas ao amparo desta resolución. Para realizar as devanditas funcións poderán utilizarse cantos medios estean ao dispor da Secretaría Xeral de Emigración para comprobar os requisitos exixidos nesta resolución e demais normas vixentes que resulten de aplicación, para o cal os beneficiarios das axudas reguladas nesta resolución prestarán toda a colaboración que lles sexa requirida.
3. Os adxudicatarios das bolsas quedan obrigados a comunicarlle á Secretaría Xeral de Emigración, no momento en que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a realización dos estudos de posgrao, podendo a Secretaría Xeral adoptar a resolución de modificación da concesión que corresponda.
Así mesmo, estarán na obriga de prestaren colaboración e facilitaren canta documentación lles sexa requirida no exercicio das funcións de control que lle corresponden á Intervención Xeral da Comunidade Autónoma, así como ao Consello de Contas e Tribunal de Contas, no exercicio da súa función de fiscalización e control do destino destas axudas.
4. Na produción escrita derivada do traballo realizado como bolseiro/a de terceiro ciclo, deberá constar a expresión: «Co apoio da Secretaría Xeral de Emigración e da Dirección Xeral de Ordenación e Calidade do Sistema Universitario de Galicia, da Consellería de Educación e Ordenación Universitaria da Xunta de Galicia».
5. Procederá o reintegro total ou parcial das cantidades percibidas e a exixencia do xuro de mora, nos casos e nos termos previstos no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
6. A Subdirección Xeral de Centros e Comunidades Galegas poderá pedir aos peticionarios as aclaracións, comprobacións ou documentación complementaria, orixinal ou copia compulsada, que se considere necesaria para acreditar mellor o exacto cumprimento das condicións exixidas para a concesión das bolsas previstas nesta resolución.
Autorízase o secretario xeral de Emigración para ditar as resolucións que tecnicamente sexan necesarias para o cumprimento desta resolución.
Esta resolución entrará en vigor o día seguinte ao da súa publicación no Diario Oficial de Galicia.
Artigo 17º.-Recursos.
Contra esta resolución cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte á súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativa.
Santiago de Compostela, 7 de agosto de 2007.
Manuel Luís Rodríguez González
Secretario xeral de Emigración
Ver referencia pdf "15600D002P006.PDF"